title: 2012/556/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima VI — Il-Kumitat Ekonomiku u Soċjali Ewropew

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/109

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima VI — Il-Kumitat Ekonomiku u Soċjali Ewropew
   (2012/556/UE)
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2010 (1),

               —

               wara li kkunsidra l-kontijiet annwali tal-Unjoni Ewropea għas-sena finanzjarja 2010 (COM(2011) 473 — C7-0261/2011) (2),

               —

               wara li kkunsidra r-rapport annwali tal-Kumitat Ekonomiku u Soċjali Ewropew għall-awtorità ta’ kwittanza dwar il-verifiki interni mwettqa fis-sena 2010,

               —

               wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2010, flimkien mat-tweġibiet tal-istituzzjonijiet (3),

               —

               wara li kkunsidra d-dikjarazzjoni ta’ assigurazzjoni (4) dwar l-affidabilità tal-kontijiet, kif ukoll il-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri għas-sena finanzjarja 2010 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra l-Artikolu 314(10), u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikulari l-Artikoli 50, 86, 145, 146 u 147 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0092/2012),

               1.

               Jagħti l-kwittanza lis-Segretarju Ġenerali tal-Kumitat Ekonomiku u Soċjali Ewropew dwar l-implimentazzjoni tal-baġit tal-Kumitat Ekonomiku u Soċjali Ewropew għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni u r-riżoluzzjoni li hi parti integrali minnha lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Qorti tal-Awdituri, lill-Ombudsman Ewropew u lill-Kontrollur Ewropew għall-Protezzjoni tad-Data, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU L 64, 12.3.2010.

      (2)  ĠU C 332, 14.11.2011, p. 1.

      (3)  ĠU C 326, 10.11.2011, p. 1.

      (4)  ĠU C 332, 14.11.2011, p. 134.

      (5)  ĠU L 248, 16.9.2002, p. 1.
    ---documentbreak---

               17.10.2012

               MT

               Il-Ġurnal Uffiċjali tal-Unjoni Ewropea

               L 286/110

         RIŻOLUZZJONI TAL-PARLAMENT EWROPEW
   tal-10 ta’ Mejju 2012
   li tinkludi kummenti li jagħmlu parti integrali mid-deċiżjoni tiegħu dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima VI — Il-Kumitat Ekonomiku u Soċjali Ewropew
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2010 (1),

               —

               wara li kkunsidra l-kontijiet annwali tal-Unjoni Ewropea għas-sena finanzjarja 2010 (COM(2011) 473 — C7-0261/2011) (2),

               —

               wara li kkunsidra r-rapport annwali tal-Kumitat Ekonomiku u Soċjali Ewropew għall-awtorità ta’ kwittanza dwar il-verifiki interni mwettqa fis-sena 2010,

               —

               wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2010, flimkien mat-tweġibiet tal-istituzzjonijiet (3),

               —

               wara li kkunsidra d-dikjarazzjoni ta’ assigurazzjoni (4) dwar l-affidabilità tal-kontijiet, kif ukoll il-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri għas-sena finanzjarja 2010 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra l-Artikolu 314(10), u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikulari l-Artikoli 50, 86, 145, 146 u 147 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0092/2012),

               1.

               Jinnota li fl-2010 l-Kumitat Ekonomiku u Soċjali Ewropew (KESE) kellu approprjazzjonijiet ta’ impenn ta’ total ta’ 127 200 000 EUR (122 000 000 EUR fl-2009), u li r-rata ta’ implimentazzjoni kienet ta’ 98 % (98 % fl-2009); jenfasizza li l-baġit tal-KESE huwa purament amministrattiv, b’70 % tiegħu jintefaq fuq il-persuni li jaħdmu mal-istituzzjoni u 30 % fuq il-bini, l-għamara, it-tagħmir u l-ispejjeż operazzjonali varji;

               2.

               Jistieden lill-KESE jillimita ż-żidiet tal-baġits tiegħu fis-snin li ġejjin għall-minimu assolut u jiffinanzja l-attivitajiet ġodda u estiżi tiegħu primarjament permezz ta’ tfaddil;

               3.

               Ifakkar fit-talba li kien għamel fir-riżoluzzjoni tiegħu tal-10 ta’ Mejju 2011 (6) dwar il-kwittanza għall-KESE għall-eżerċizzju 2009 biex dan jagħmel b’urġenża reviżjoni komprensiva tal-infiq fl-oqsma kollha ta’ attività, sabiex jiżgura li l-infiq kollu qed jipprovdi valur mill-flus minfuqa u sabiex jidentifika ffrankar possibbli li jista’ jnaqqas il-piż minn fuq il-baġit f’dan il-perjodu ta’ awsterità li minnu għaddejja l-Unjoni;

               4.

               Jilqa’ l-fatt li fir-rapport annwali tagħha, il-Qorti tal-Awdituri stmat li, fuq il-bażi tal-awditjar tagħha, il-pagamenti relatati mas-sena finanzjarja li għalqet fil-31 ta’ Diċembru 2010 għall-ispejjeż amministrattivi u oħrajn tal-istituzzjonijiet u l-organi kienu globalment ħielsa minn żbalji materjali; jinnota li l-iktar żball probabli kien stmat, fil-qasam tal-“ispejjeż amministrattivi”, li kien ġeneralment ta’ 0,4 % (punti 7.9 u 7.10);

               5.

               Jirrimarka li fir-rapport annwali tagħha għall-2010, il-Qorti tal-Awdituri għamlet osservazzjonijiet dwar ir-rimborż tal-ispejjeż tal-vjaġġi tal-membri tal-KESE u l-għoti ta’ kuntratti bbażat fuq proċedura ristretta;

               6.

               Jinnota b’sodisfazzjon li l-Bureau tal-KESE ddeċieda, fis-6 ta’ Diċembru 2011, li jirriforma s-sistema ta’ rimborżi tal-ispejjeż tal-membri, bl-għan partikulari li jirrimborża l-ispejjeż tal-vjaġġi biss skont l-ispejjeż reali, deċiżjoni li tikkonforma l-allowances ta’ kuljum u għat-trasport ma’ dawk li jħallas il-Parlament u li tipprevedi allowances għall-kumpens tal-membri għall-ħin li jiddedikaw għall-funzjonijiet tagħhom u l-ispejjeż amministrattivi relatati, sakemm il-membri tal-KESE ma jirċievu l-ebda tip ta’ remunerazzjoni jew pensjoni mill-baġit tal-Unjoni;

               7.

               Iħeġġeġ u jistenna implimentazzjoni rapida tad-deċiżjoni tas-6 ta’ Diċembru 2011 msemmija hawn fuq;

               8.

               Huwa sorpriż bl-għadd kbir ta’ titjiriet fatturati mill-membri tal-KESE fl-2010, u bid-distanza twila tagħhom (medja ta’ 2 000 km); jitlob lill-KESE jipprovdi lista dettaljata tat-titjiriet kollha fatturati fl-2010, li tindika l-ajruport tat-tluq, il-waqfiet matul it-titjira, id-destinazzjoni, it-tul tat-titjira u l-ispiża li trid titħallas miċ-ċittadini Ewropej li qiegħdin iħallsu t-taxxa;

               9.

               Jilqa’ l-fatt li fil-laqgħa tal-Bureau tal-KESE tal-21 ta’ Frar 2012, saru bidliet fir-rigward tal-konferma ta’ preżenza u r-rimborż għall-parteċipazzjoni fil-vidjokonferenzi li kienu konformi ma’ dak issuġġerit mill-Parlament (ġustifikazzjoni finali aktar soda għall-allowance prevista fl-Artikolu 12 u t-tħassir tal-punt dwar il-vidjokonferenzi); jistenna bil-ħerqa r-riżultati tan-negozjati bejn il-KESE tal-21 ta’ Frar 2012 u l-Kunsill sabiex tinstab soluzzjoni definittiva u sodisfaċenti għal dawn il-kwistjonijiet kollha, li d-deċiżjoni dwarhom tiddependi mill-Kunsill;

               10.

               Jinnota b’sodisfazzjon id-deċiżjoni tal-Bureau tal-KESE li tipprevedi l-pubblikazzjoni tad-dikjarazzjoni tal-interessi finanzjarji tal-membri; jilqa’ l-fatt li din id-deċiżjoni diġà ġiet implimentata;

               11.

               Jilqa’ l-interess riċenti u ikbar mill-membri tal-KESE fl-affarijiet finanzjarji u baġitarji, partikolarment fil-grupp baġitarju, li ġab miegħu impenn sħiħ kemm sabiex ikun stabbilit baġit u kemm fil-monitoraġġ tal-implimentazzjoni tiegħu; jixtieq jara tisħiħ fil-kooperazzjoni bejn il-membri tal-KESE u l-Kumitat għall-Kontroll tal-Baġit tal-Parlament;

               12.

               Jilqa’ l-fatt li ż-żewġ Kumitati, il-Kumitat tar-Reġjuni u l-KESE, finalment irnexxilhom jiksbu ċ-ċertifikat tal-EMAS (l-Iskema għall-immaniġġjar tal-ambjent u l-verifika) fis-27 ta’ Diċembru 2011; jixtieq li jkun infurmat fuq bażi annwali x’progress ġie ppjanat u/jew sar għat-tnaqqis ulterjuri tal-impatt negattiv fuq l-ambjent minħabba l-attivitajiet tal-Kumitati;

               13.

               Huwa sodisfatt bir-riżultati li juri r-rapport ta’ evalwazzjoni ta’ nofs it-terminu dwar il-funzjonament tal-ftehim ta’ kooperazzjoni amministrattiva bejn il-Kumitat tar-Reġjuni u l-KESE; josserva b’mod partikulari li l-ħolqien ta’ servizzi konġunti ppermetta liż-żewġ Kumitati jiffrankaw mill-baġit; jittama li l-Kumitati jimplimentaw ir-rakkomandazzjonijiet maħruġa fl-oqsma tal-persunal (iktar armonizzazzjoni tar-regoli), tas-servizzi soċjali u mediċi u s-servizzi interni;

               14.

               Jissuġġerixxi kompatibbiltà msaħħa tal-linji baġitarji prijoritarji taż-żewġ Kumitati; jemmen li din eventwalment twassal għal żieda fl-iffrankar u għal tisħiħ addizzjonali tal-kooperazzjoni interistituzzjonali;

               15.

               Jilqa’ d-deċiżjoni tal-24 ta’ April 2012 tal-KESE li jorganizza evalwazzjoni ta’ xogħlu, kif diġà għamel il-Kumitat tar-Reġjuni (CAF (7): Qafas Komuni ta’ Evalwazzjoni), b’segwitu għar-rakkomandazzjoni ta’ din ir-Riżoluzzjoni, kif adottata mill-Kumitat għall-Kontroll Baġitarju fis-27 ta’ Marzu 2012;

               16.

               Jinnota wkoll b’sodisfazzjon li l-KESE ħa nota tal-osservazzjonijiet tal-Qorti tal-Awdituri u ntbagħtet tfakkira lill-uffiċjali tal-awtorizzazzjoni kollha b’sottodelega dwar l-elementi importanti li għandhom jiġu osservati fil-proċeduri tal-għoti ta’ kuntratti; jinnota wkoll li l-KESE se jintensifika l-isforzi tiegħu biex jiġi żgurat li jkun hemm l-għarfien espert meħtieġ fl-akkwist pubbliku fil-kumitati ta’ evalwazzjoni;

               17.

               Jistieden lill-KESE jtejjeb il-kwalità tas-sommarju dwar l-attivitajiet tas-servizz ta’ awditjar intern sabiex il-Parlament ikun jista’ jevalwa l-mekkaniżmi ta’ monitoraġġ u kontroll fil-KESE; jinsisti li s-sommarju għandu jkun informattiv u rilevanti; jistieden lill-KESE jibgħat mingħajr dewmien verżjoni kkoreġuta lill-kumitat kompetenti tiegħu;

               18.

               Iqis li l-Anness D tar-rapport annwali ta’ attività, li fih indikaturi ta’ attività u prestazzjoni, huwa utli ħafna; huwa mħasseb mill-fatt li 12,3 % tas-servizzi ta’ interpretazzjoni mitluba kienu kkanċellati, bi spiża ta’ 913 344 EUR; jixtieq li jkun infurmat liema miżuri urġenti ttieħdu biex jirranġaw din is-sitwazzjoni;

               19.

               Jitlob ippjanar finanzjarju u ġestjoni baġitarja aħjar sabiex jiġu evitati sitwazzjonijiet simili fil-futur;

               20.

               Jistenna li r-rapport annwali ta’ attività fil-futur jinkludi wkoll tabella komprensiva tar-riżorsi umani kollha li qiegħdin għad-dispożizzjoni tal-KESE, imqassma skont il-kategorija, il-grad, il-ġeneru, il-parteċipazzjoni fit-taħriġ professjonali u n-nazzjonalità;

               21.

               Itenni t-talba tiegħu lill-Ombudsman li jinforma lill-Kumitat għall-Kontroll tal-Baġit dwar ir-riżultati tal-investigazzjonijiet marbuta tal-proċeduri tal-promozzjoni tal-persunal;

               22.

               Jitlob li l-opinjonijiet kollha tal-KESE jiġu mehmuża mal-fajls relevanti.

      (1)  ĠU L 64, 12.3.2010.

      (2)  ĠU C 332, 14.11.2011, p. 1.

      (3)  ĠU C 326, 10.11.2011, p. 1.

      (4)  ĠU C 332, 14.11.2011, p. 134.

      (5)  ĠU L 248, 16.9.2002, p. 1.

      (6)  ĠU L 250, 27.9.2011, p. 98.

      (7)  Common Assessment Framework, European Institute for Public Administration, Maastricht 2006.


title: Deċiżjoni tal-Kunsill tat- 13 ta' Ġunju 2005 li taħtar membru supplenti Ġermaniż tal-Kumitat tar-Reġjuni

text:
               16.6.2006

               MT

               Il-Ġurnal Uffiċjali ta’ l-Unjoni Ewropea

               209

         DEĊIŻJONI TAL-KUNSILL
   tat-13 ta' Ġunju 2005
   li taħtar membru supplenti Ġermaniż tal-Kumitat tar-Reġjuni
   (2005/462/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 263 tiegħu,
   Wara li kkunsidra l-proposta tal-Gvern Ġermaniż,
   Billi:

               (1)

               Fit-22 ta’ Jannar 2002, il-Kunsill adotta d-Deċiżjoni 2002/60/KE (1) li taħtar il-membri u l-membri supplenti tal-Kumitat tar-Reġjuni għall-perijodu bejn is-26 ta' Jannar 2002 u l-25 ta' Jannar 2006.

               (2)

               Post ta’ membru supplenti tal-Kumitat tar-Reġjuni sar vakanti wara r-riżenja tas-Sur Karsten NEUMANN, li ġiet innotifikata lill-Kunsill fil-21 ta’ Diċembru 2004,

         IDDEĊIEDA:
   Artikolu 1
   Hija maħtura membru supplenti tal-Kumitat tar-Reġjuni għall-bqija tal-mandat, jiġifieri sal-25 ta’ Jannar 2006: Is-Sinjura Barbara BORCHARDT, Mitglied des Landtags Mecklenburg-Vorpommern (membru tal-Parlament tal-Land ta’ Mecklemburg-Pomerania tal-Punent)
   Artikolu 2
   Din id-Deċiżjoni għandha tiġi ppubblikata fil-Ġurnal Uffiċjali ta’ l-Unjoni Ewropea.
   Għandu jkollha effett mill-jum ta’ adozzjoni tagħha.

      Magħmula fi Brussel, fi 13 ta' Ġunju 2005.

            Għall-Kunsill

            Il-President

         J. ASSELBORN

      (1)  ĠU L 24, 26.1.2002, p. 38.


title: 2012/57/UE: Deċiżjoni Nru 1/2012 tal-Kumitat Konġunt UE-Andorra tal- 25 ta’ Jannar 2012 li tistabbilixxi l-lista ta’ dispożizzjonijiet fil-qasam tas-sigurtà doganali prevista mill-Artikolu 12b(1) tal-Ftehim f’forma ta’ skambju ta’ ittri bejn il-Komunità Ekonomika Ewropea u l-Prinċipat ta’ Andorra

text:
               1.2.2012

               MT

               Il-Ġurnal Uffiċjali tal-Unjoni Ewropea

               L 29/44

         DEĊIŻJONI Nru 1/2012 TAL-KUMITAT KONĠUNT UE-ANDORRA
   tal-25 ta’ Jannar 2012
   li tistabbilixxi l-lista ta’ dispożizzjonijiet fil-qasam tas-sigurtà doganali prevista mill-Artikolu 12b(1) tal-Ftehim f’forma ta’ skambju ta’ ittri bejn il-Komunità Ekonomika Ewropea u l-Prinċipat ta’ Andorra
   (2012/57/UE)
   IL-KUMITAT KONĠUNT,
   Wara li kkunsidra l-Ftehim f’forma ta’ skambju ta’ ittri bejn il-Komunità Ekonomika Ewropea u l-Prinċipat ta’ Andorra, iffirmat fil-Lussemburgu fit-28 ta’ Ġunju 1990, (“il-Ftehim”), u b’mod partikolari l-Artikolu 12b(1) tiegħu,
   Billi l-Artikolu 12b(1) jistipula li l-Prinċipat ta’ Andorra għandu jadotta l-miżuri doganali ta’ sigurtà applikati mill-Unjoni u li għandha tiġi stabbilita lista dettaljata tad-dispożizzjonijiet ikkonċernati tal-acquis communautaire mill-Kumitat Konġunt stabbilit taħt l-Artikolu 17 tal-Ftehim,
   ADOTTA DIN ID-DEĊIŻJONI:
   Artikolu 1
   Il-lista tad-dispożizzjonijiet tal-acquis communautaire li għandhom jiġu adottati mill-Prinċipat ta’ Andorra taħt l-Artikolu 12b(1) tal-Ftehim hija stabbilita kif ġej:

               Kategorija tal-Miżuri doganali ta’ sigurtà

               Dispożizzjonijiet tal-kodiċi doganali komunitarju — Ir-Regolament tal-Kunsill (KEE) Nru 2913/92 (1)

               Dispożizzjonijiet b’applikazzjoni tal-kodiċi doganali komunitarju — Ir-Regolament tal-Kummissjoni (KEE) Nru 2454/93 (2)

               Dikjarazzjonijiet qabel id-dħul u l-ħruġ tal-merkanzija

               Dħul: Artikoli 36a sa 36c

               Dħul: Artikoli 181b sa 184c

               Ħruġ: Artikoli 182a sa 182d

               Ħruġ:

                           —

                           Artikoli 592a sa 592d u 592f (dikjarazzjoni doganali għall-esportazzjoni)

                           —

                           Artikoli 842a sa 842f (dikjarazzjoni sommarja tal-ħruġ)

               Operatur ekonomiku awtorizzat

               Artikolu 5a

               Artikoli 14a sa 14d, 14f sa 14k u 14q sa 14x

               Il-kontrolli doganali ta’ sigurtà u l-ġestjoni tar-riskji fil-qasam tas-sigurtà

               Artikolu 13

               Ġenerali: Artikoli 4f sa 4j

               Dħul: Artikoli 184d sa 184e

               Ħruġ:

                           —

                           Artikoli 592e sa 592g (dikjarazzjoni doganali għall-esportazzjoni)

                           —

                           Artikolu 842d(2) (dikjarazzjoni sommarja tal-ħruġ)

         Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Għandha tapplika mill-1 ta’ Jannar 2011.

      Magħmul fi Brussell, il-25 ta’ Jannar 2012.

            Għall-Kumitat Konġunt

            Il-President

         Gianluca GRIPPA

      (1)  Regolament tal-Kunsill (KEE) Nru 2913/92 tat-12 ta’ Ottubru 1992 li jistabbilixxi l-Kodiċi Doganali Komunitarju (ĠU L 302, 19.10.1992, p. 1).

      (2)  Regolament tal-Kummissjoni (KEE) Nru 2454/93 tat-2 ta’ Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (ĠU L 253, 11.10.1993, p. 1; Edizzjoni Speċjali bil-Malti: Kap 02, Vol 06, p. 3).